OM TE VERGEWE - Afrikanervolksparty
Gepubliseer op 28 Oktober 2018 | Geskryf deur Hannes Ollewagen | | | Trefslae: 137
Die meeste van ons ken die bekende vergelyking wat Jesus gebruik het dat wanneer ‘n man na ‘n vrou kyk om haar te begeer, het hy alreeds in sy hart met haar egbreuk gepleeg. Tog lees ons hier ‘n soortgelyke vergelyking raak wat handel oor ons verhouding met ons naaste. Jesus stel dit dat elkeen wat vir sy broeder sonder rede kwaad is voor die gereg verantwoording moet doen op dieselfde wyse as wat ‘n moordenaar voor die gereg verantwoording moet doen.
Ons is veronderstel om beeld draers van God hier op aarde te wees. En daarom mag ons nie met ‘n onvergewensgesindheid deur die lewe gaan nie. God is immers ‘n barmhartige God wat ons oortredinge menigvuldig vergeef. “Die HERE is lankmoedig en groot van goedertierenheid, wat die ongeregtigheid en oortreding vergewe, maar nooit ongestraf laat bly nie, wat die ongeregtigheid van die vaders besoek aan die kinders, aan die derde en aan die vierde geslag.” (Núm . 14:18). Ons leer ook van God se vergewensgesindheid uit Jesaja 55:7:”Laat die goddelose sy weg verlaat en die kwaaddoener sy gedagtes; en laat hy hom tot die HERE bekeer, dan sal Hy hom barmhartig wees; en tot onse God, want Hy vergeef menigvuldiglik.”
Ons volk het al sy goeie deel gesel slae van onvergewensgesindheid ontvang. En ons hou boonop vol om hierdie hou na mekaar uit te deel, onnadenkend dat die liggaam van Christus die grootste pyn en leed deur ons optrede moet verduur.
Ek wonder hoe my en u lewe daar sou uitsien as ons vergewe sou word op dieselfde wyse as wat ons ander vergewe? En dit terwyl dit tog is wat ons ook menigmaal in gebed van God vra. “en vergeef ons ons skulde, soos ons ook ons skuldenaars vergewe;” (Matt. 6:12).
As u bewus is van die feit dat u Christus se onvoorwaardelike vergifnis nodig het, moet u ook besef dat Hy van u verwag om ander op dieselfde wyse te vergewe as wat Hy ons oortredinge telkens deur die vingers sien.